Document ID: 31997R0831

31997R0831
L 119/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 831/97 НА КОМИСИЯТА
от 7 май 1997 година
относно определяне на стандартите за търговия с авокадо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 2, параграф 2 от него,
като има предвид, че в приложение I на Регламент (ЕО) № 2200/96 са изброени продуктите, за които трябва да се приемат стандарти; като има предвид, че от продуктите, изброени в това приложение, все още няма определени стандарти, inter alia, за авокадо; като има предвид, че следователно е необходимо да се определят стандарти за търговията с тези продукти; като има предвид, че за тази цел, в интерес на запазване на прозрачността на световния пазар, трябва да се вземат под внимание стандартите, препоръчани за тези продукти от Икономическата комисия за Европа на Организацията на обединените нации;
като има предвид, че прилагането на тези стандарти трябва да доведе до премахването на продукти с незадоволително качество от пазара, ориентиране на производството към задоволяване на изискванията на потребителите и улесняване на търговията при условия на лоялна конкуренция, като по този начин се спомогне за подобряване на рентабилността на производството;
като има предвид, че тези стандарти се прилагат на всички етапи от търговията; като има предвид, че транспортирането на далечно разстояние, съхранението за повече от определен срок и различните видове манипулиране, на които са подложени продуктите, могат да предизвикат известни изменения, дължащи се на биологичното развитие на продукта или на неговия нетраен характер; като има предвид, че такива изменения трябва да се вземат под внимание при прилагането на стандартите спрямо етапите от търговията, следващи експедирането; като има предвид, че продуктите от клас „Екстра“ трябва да бъдат сортирани и пакетирани с особено внимание и единственото допустимо изменение може да бъде намаляването на свежестта и твърдостта им;
като има предвид, че мерките, предвидени в настоящия регламент са в съответствие с Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
1. Стандартите за търговия с авокадо, включено в код по КН 0804 40, са определени в приложението.
2. Стандартите се прилагат на всички етапи от търговията съгласно условията, определени в регламент (ЕО) № 2200/96.
Въпреки това, на етапите, следващи експедирането, се разрешават следните допустими отклонения:
а)
незначителна загуба на свежест и твърдост;
б)
за продукти, различни от клас „Екстра“, незначителни изменения, дължащи се на тяхното биологично развитие и нетраен характер.
Член 2
Настоящият регламент влиза в сила на 1 юни 1997 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 май 1997 година.

Labels: 7
3
17